قدیم ایران اساطیرینده سیمورق آدلی مؤوهومی قوشون یاشادیغی یئردیر. سیمورق قوشو قاف داغیندا یاشایان بؤیوک، خئییرخواه‌لیق رمزی، یاشام آغاجی نی یئره گتیرن، گؤزل‌لیک سمبولو بیر قوشدور. بیر ورسیونا گؤره قاف داغی، قافقاز داغلاری حساب اولونور. دیگر بیر ورسیونا گؤره بوتون خالق‌لارین میفولوژی سوژتینده سیمورق قوشونون یوواسی‌‌نین قاف داغیندا اولماسی‌نین سببی، نوحون گمیسی‌نین قاف داغیندا قورویا تماس ائتمه‌سی ایله باغلی‌دیر. نوحون گمیسی هارادا قورویا اوتورموشدورسا حیات، او جومله‌دن، اود دا اورادان پایلانمالی‌دیر. بئله اولان حالدا، سیمورق قوشونون یوواسی دا قاف داغی اولمالی‌دیر و داغ آغری داغی ایله عئینی‌لشدیریلیر. داها بیر ورسیونا گؤره ایسه قاف داغی‌نین البرز داغی اولماسی احتیمال اولونور.